
Arkivnr.
Deres referanse

Erling Maartmann, 62551170
434.11-D  
  
Folldal kommune
2580 Folldal
Iverksettelse av fellingstillatelse på jerv i Folldal kommune i Hedmark

Det vises til søknad av 26.8.02 fra Folldal kommune om skadefelling på jerv hvor det søkes om fellingstillatelse for beiteområdet til Marsjødrifta sankelag samt for øvrige beiteområder innenfor Folldals kommunegrenser nord for Rv 29.

Bakgrunn

Fylkesmannen har tidligere gitt fellingstillatelse gjeldende for beiteområdet til Kakelldalen og Fatfjellet sankelag, fellingstillatelsen gjaldt for tidsrommet 14.8-26.8.2002. Innenfor området til disse sankelagene er det registrert ca 15 jervedrepte sauer. Skadene har her skjedd hovedsakelig i løpet av august. I området til Marsjødrifta sankelag er det registrert ca 10 jervdrepte sauer, flesteparten av disse skadene har skjedd ganske nylig. Utenom disse områdene er det tidligere i sommer innenfor Folldal kommune registrert to skader i området til Kvitdalen sauebeitelag.

Generelt

Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” 

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på jerv og fastsette nærmere vilkår for eventuell fellingstillatelse. I brev av 31.5.02 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på inntil 2 jerver i 2002. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”
I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av jerv som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. 

Det er registrert jerveskader i nordlige deler av Folldal kommune gjennom store deler av august. Skadeomfanget synes å ha vært størst i områdene til Fatfjellet, Kakelldalen og Marsjødrifta sankelag. I sistnevnte område er det registrert ferske skader. Fylkesmannen mener at faren for nye skader forårsaket av jerv er stor. Totalt i beitelagene nord for riksveg 29 slippes årlig ca 12 000 sau, i Fatfjellet, Kakelldalen og Marsjødrifta slippes ca 4300 sau. De aktuelle områdene er derfor viktige beiteområder for sau. Akutt tidlig sanking er effektivt i forhold til å redusere tap av sau til jerv. Men ut fra omfanget av sau på beite og behovet for tilstrekkelige arealer samt økonomiske midler til å iverksette tidlig sanking, anser fylkesmannen at dette ikke lar seg gjennomføre i praksis. Fylkesmannen kan derfor ikke se at det finnes andre tilfredsstillende løsninger enn å iverksette en fellingstillatelse i forhold til å kunne begrense fortsatt tap av husdyr på beite. Søknaden omfatter alle beiteområdene i Folldal kommune nord for riksveg 29. Fylkesmannen mener imidlertid det er størst sannsynlighet for å ta ut riktig skadegjører ved å konsentrere fellingsforsøket til de områdene hvor det er påvist størst skadeomfang. 

Fylkesmannen gir med bakgrunn i dette fellingstillatelse på en (1) jerv til Folldal kommune. En mindre del av fellingsområdet ligger i Tynset kommune, fylkesmannen forutsetter at kommunene samarbeider der dette er hensiktsmessig. 

Følgende vilkår er knyttet til fellingstillatelsen:

1.  Fellingsområdet er avgrenset av områdene til Fatfjellet, Kakelldalen og Marsjødrifta sankelag i Folldal kommune, dessuten den del av Marsjødrifta som ligger i Tynset kommune, jf. tilsendt kart fra kommunen. 

Fylkesmannen forutsetter at fellingsforsøket tar utgangspunkt i de områder der jerv sist har forvoldt skade. 

2.  Fellingstillatelsen gjelder for tidsrommet mandag 26.8.02 kl. 15.00 til mandag 1.9.02 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av jerv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt eller godkjent skriftlig av kommunen som kan delta i fellingsforsøket. 

4.  Det gis et samlet fellingsvederlag på kr. 7.500,- til dekning av kostnader i forbindelse med organisering og gjennomføring av fellingsforsøket. 

5.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 31.5.2002. Kopi av dette brevet følger vedlagt. Brevets innhold skal være kjent for deltakerne på fellingslaget.

6.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

7.  Med hjemmel i Viltlovens §52, siste ledd, har DN i sitt brev av 30.5.02 gitt tillatelse til bruk av løs hund under forsøk på felling, dersom dette anses aktuelt. Nødvendige tillatelser etter bufeloven og reindriftsloven må i så fall innhentes av fellingslaget.
8.  Den/de som sårer jerv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av jerv gjelder bestemmelsen i forvaltningsforskriftens § 6.
9.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Etter kontortid (08.00-15.00) kan De kontakte miljøvernavdelingen via vakttelefonen - tlf.nr. 970 29840. Dersom jerv felles, skal det gis melding direkte til Erling Maartmann, tlf. 941 49676 eller Kristine Schneede, tlf. 950 55799, hvis det ikke oppnås kontakt via vakttelefonen. Fellingsstedet skal kunne påvises dersom fylkesmannen krever dette.
Fellingsvedtaket ble meddelt muntlig til Bjørn Gussgard 26.8.02.

Fylkesmannen kan til enhver tid trekke tilbake fellingstillatelsen på 1 jerv i Folldal kommune.

For øvrig gjelder vilkår gitt i brev av 31.5.02 fra Direktoratet for naturforvaltning.

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Avgjørelsen kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Jørn Berg e.f.




Erling Maartmann

seksjonssjef




rovviltkonsulent

Vedlegg:
Direktoratets brev av 31.05.02.


Melding om rett til å klage på forvaltningsvedtak

Kopi:
Lensmannen i Folldal


Direktoratet for naturforvaltning, Tungasletta 2, 7485 Trondheim


Fylkesmannen i Sør-Trøndelag


Tynset kommune


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


postmottak(fm-he.stat.no
C:\Documents and Settings\id\Lokale innstillinger\Temporary Internet Files\OLK2\02-5613-2.doc
Internett: www.fylkesmannen.hm.no




Side 1 av 1




Side 2 av 3

[image: image1.png]